Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A Kormány 1170/1998. (XII. 30.) Korm. határozatot hozott
Paragraph Index: 760

A Kormány 1170/1998. (XII. 30.) Korm. határozatot hozott az egyes hitelekre vonatkozó kötelezettségvállalásról és költségtérítés fizetéséről. Ebben a Kormány a Magyar Köztársaság 1999. évi költségvetésének lakástámogatási előirányzata terhére felhatalmazta a pénzügyminisztert arra, hogy az 1993. december 31-ig hatályban volt jogszabályok alapján szociálpolitikai kedvezményként felvett és behajthatatlanná váló hitelintézeti követelései járulékai 80%-ának megtérítését szerződésben vállalja. Az általunk legveszélyeztetebbnek minősített adósok sorsa az új kormányhatározat fényében még ismeretlen. Csak abban bízhatunk, hogy a rájuk nézve kedvezőbb politikai megoldás gyorsabb és hatékonyabb lesz, mint az állampolgári jogok biztosa által ajánlott jogi konstrukció. Az országgyűlési biztost a rendszerváltás előtti lakáshitelek feltételeinek megváltoztatása miatt kialakult helyzet, valamint a kilakoltatási ügyek vizsgálatának tapasztalatai arra ösztönözték, hogy 1998 januárjában csatlakozzon a nemzeti és etnikai kisebbségi jogok biztosának alkotmánybírósági indítványához. Ebben arra kérték az Alkotmánybíróságot, hogy értelmezze az Alkotmány 70/E. §-át abból a szempontból, hogy a szociális biztonsághoz való alkotmányos alapjog részét képezi-e a lakhatáshoz (hajlékhoz) való jog, és e jog milyen terjedelmű. Kérték továbbá, hogy adjon választ az Alkotmánybíróság arra a kérdésre, hogy e jog érvényesülésének biztosításában megállapítható-e az állam felelőssége. Az Alkotmánybíróság az indítványt még nem bírálta el. A ténylegesen hajléktalanná vált személyek emberi jogi problémáin 1998-ban — a velük foglalkozó szociális munkások kezdeményezésére — két alapvető kérdésben sikerült eredményt elérni. Az állampolgári jogok biztosa megvizsgálta, hogy az ellátásra egyébként jogosult hajléktalanok bejelentett lakcím hiányában miért nem juthatnak hozzá nyugdíjukhoz. Lakcím hiányában sem postán nem kézbesíthető az ellátás, sem folyószámlát nem lehet nyitni. A biztos indítványára a Nyugdíjfolyósító Igazgatóság megegyezett a Magyar Postával arról, hogy 1999 februárjától postafiók bérleti szerződést biztosítanak a hajléktalanok számára, ahova a nyugdíjat átutalják (OBH 9040/1997). Egy másik beadvány alapján arra irányult a biztos vizsgálata, hogy a kerületi rendőrkapitányságok bejelentett lakóhely, illetve tartózkodási hely hiányában miért nem állítják ki az ideiglenes személyi igazolványt. Ideiglenes személyi igazolvány hiányában viszont a hajléktalan számtalan, a társadalmi integrációját vagy egyszerűen csak alapvető életfeltételeit biztosító jogosítványtól eshet el. A Belügyminisztérium a biztosi indítványra lehetővé tette, hogy legalább Budapest területén az ideiglenes személyi igazolványt pontos lakcím nélkül, annak a kerületnek a megjelölésével kiállítsák, ahol a hajléktalan szokásosan tartózkodik (OBH 9040/1997). Az életmódot alapvetően meghatározó, a korábbi életmódot lényegesen megváltoztató helyzettel találkoztunk a személyes gondoskodást nyújtó intézményekkel kapcsolatos vizsgálatok során. 1998-ban csökkent az ilyen intézményekkel kapcsolatos, súlyos kifogásokat tartalmazó panasz. Ezeknek az intézeteknek a lakói az előző időszakban igen keveset panaszkodtak. 1996 óta az ellátó intézményekre vonatkozó kedvezőbb jogi környezet megteremtéséhez a biztosok az elmeszociális otthonokban, a fogyatékosokat ápoló otthonokban és a szociális otthonokban átfogó és egyedi vizsgálatokkal, illetőleg az azok alapján megfogalmazott ajánlásokkal is hozzájárultak. Ezek közül a legjelentősebbnek tartjuk azt, hogy 1997-től működési engedélyhez kötötték a szociális ellátó tevékenységet, differenciálták és ennek következtében jelentősen megemelték a pszichiátriai és szenvedélybetegeket ápoló otthonok állami normatíváit, megállapították az ellátásra kötendő szerződések minimális tartalmát. A szakmai ellenőrzés — így az emberi jogi szempontok vizsgálata is — a megyei közigazgatási hivatalok hatáskörébe került. Az 1996 óta tartó folyamatos szabályozás során — egyre inkább piacivá vált — szolgáltatások feltételeit, minőségét, színvonalát követelményként állapították meg, és kidolgozták az érvényesülésükhöz szükséges garanciákat. A javuló tendencia ellenére találtunk olyan esetet, amelyben a pszichiátriai otthoni bemutaláshoz kellő jogi garanciák hiányában elegendő volt az ideiglenes gondnok kérelme. A gondnoksági peres eljárásban azonban nem feltétlenül állapították meg a cselekvőképességet kizáró gondnokságot. Így megtörtént, hogy a bíróság által csak korlátozottan cselekvőképesnek minősített személy ideiglenes gondnokának kérelmére, de valódi akarata ellenére került pszichiátriai otthonba. Ezért az állampolgári jogok biztosa javasolta az igazságügyi miniszternek a gondnokságra vonatkozó jogszabályok módosítását. Az ajánlást az illetékes elfogadta, a beszámolási időszakra a jogszabály tervezete elkészült (OBH 6364/1996). Hét, súlyos alkotmányos jogokkal kapcsolatos sérelmet tárt fel az a komplex vizsgálat, amelyet két bejelentés alapján a gödi egészségügyi gyermekotthonban folytattunk. Az otthont gyógypedagógiai vagy egyéb oktatásra, nevelésre alkalmatlan testi és értelmi fogyatékos gyermekek elhelyezésére alapították. A gondozottak itt nem rendelkezhettek a költőpénzükkel, az elhelyezést úgy oldották meg, hogy a legsúlyosab- 1999/79/II. szám ban mozgássérült gondozottak nem hagyhatták el az épületet. Az otthonban sem a gondozott, sem hozzátartozóik részvételével nem működött érdekképviseleti fórum. Az intézet belső életmódját meghatározó házirend több szempontból sem felelt meg a jogszabályi követelményeknek, de a gondozottak és hozzátartozóik számára hozzáférhetetlen is volt. Az intézetben az egészségügyi ellátással, ezen belül a mozgás korlátozásával, a hálós ágy gyakori alkalmazásával, a kórházi kezelést nem igénylő betegek elkülönítésének hiányával több szempontból is sérült a gondozottaknak a legmagasabb szintű testi és lelki egészséghez és az emberi méltósághoz való joga. Az állampolgári jogok országgyűlési biztosa az otthont fenntartó Pest Megyei Közgyűlés elnökével folytatott többszöri levélváltás után egyezségre jutott és így legalább a legsúlyosabb emberi jogi sérelmek a gödi otthonban megszűntek (OBH 433/1998). Kilenc, súlyos alkotmányos emberi jogokkal kapcsolatos visszásságot állapított meg az állampolgári jogok biztosa a hivatalból indított és hét időseket ápoló-gondozó otthon átfogó vizsgálatát tartalmazó jelentésében. Ma már az időseket ápoló-gondozó otthonok egységes követelmény alapján, de igen különböző tulajdonosi struktúrában működnek; állami, önkormányzati, egyházi, alapítványi és magánkezelésben. A feltárt súlyos anomáliák túlnyomó többsége abból származott, hogy a nagyon eltérő igényeket kielégítő, de a jelenlegi jogszabályi minősítés szerint azonos típusúnak minősített otthonok nem felelhetnek meg a velük kapcsolatos reális követelményeknek. A nem állami fenntartású otthonok is fontos állami, de legalábbis preferált társadalmi feladatot látnak el. Az országgyűlési biztos megállapítása szerint az ilyen intézmények — amennyiben szakmai munkájuk színvonala megfelelő — joggal tarthatnak igényt állami támogatásra. Az időseket ápoló-gondozó otthonok között találtunk olyat, amely az emberi jogi követelményeknek egyáltalán nem felelt meg, inkább üzleti vállalkozásként mint szociális otthonként működött. Ilyen és hasonló, teljes kiszolgáltatottságot eredményező esetek elkerülése érdekében olyan garanciális szabályokra van szükség, amelyek biztosítják, hogy egyetlen személyes gondoskodást nyújtó szociális intézmény se kezdhesse meg működését a személyi, tárgyi és a szakmai feltételek hiányában. Tapasztalataink szerint azokban az otthonokban, amelyekben magasabb volt a gondozásra szorulókkal közvetlenül foglalkozó szakképzettek száma, az esetleg kedvezőtlenebb tárgyi feltételek ellenére emberségesebb volt a bánásmód. Ezért felül kell vizsgálni a személyes gondoskodást nyújtó szociális intézmények dolgozóinak létszám-irányszámaira és szakképzettségére vonatkozó előírásokat. Az állami és a magánszférában működő otthonok egységesebb szakmai munkájának megteremtését és a követelményeinek folyamatos fenntartását részben a módszertani otthonok működésének elősegítésével, részben a megyei közigazgatási hivatalok rendszeres, sőt folyamatos ellenőrzésének megvalósításával lehet elérni. A vizsgálat során észleltük, hogy a magyar társadalom szerkezetének — korösszetételének — átalakulásával egyre nagyobb az igény a szociális gondoskodást nyújtó otthonok iránt. Ezt csak fokozza az, hogy a kórházi ellátásból egyre inkább kiszorulnak a csak ápolást igénylő személyek. Ezért kiemelkedően támogatandó állami célnak tekinthető a férőhelyek bővítése, a már működő otthonok felújítása, korszerűsítése, a jogszabályban előírt követelményekhez való igazítása. A vizsgálat alapján megfogalmazott ajánlások a rászoruló idős korosztály kiszolgáltatottságának megszüntetésére, de legalább csökkentésére irányultak. Megvalósulásuk kedvezően érintheti a már otthonban ápolt és gondozott személyeket, valamint azokat is, akik hosszú évek óta várólistán szerepelnek. Tekintettel arra, hogy a vizsgálatot 1998 decemberében zártuk le, az ajánlások megválaszolására nyitva álló határidő még nem telt le (OBH 2454/1998). 4.3.2. A gyermekek, diákok helyzete A gyermeki létből származó kiszolgáltatottság jelentős részére gyámhatósági ügyek egyedi vizsgálata során derült fény. A legjellemzőbb panasz az volt, hogy a kapcsolattartásra jogosult szülők nem tudják jogaikat érvényesíteni. A kapcsolattartást szabályozó határozatok végrehajtása iránti eljárásban a gondozó szülők elutasító magatartása esetén — ami igen gyakori — a gyámhatóság eszköztelennek bizonyult. A megvizsgált ügyekben a gyámhatóságok esetenként kisebb, más esetekben nagyobb mulasztásokat ugyan elkövettek, de az minden vizsgálatból kitűnt, hogy a szülők, illetve a láthatásra jogosultak együttműködésének hiányát alig lehet hatósági intézkedésekkel pótolni, és bármilyen hatósági beavatkozás ellenére az ilyen ügyek vesztesei a gyermekek (OBH 7671/1996., 6191/1997). Az 1997 novembere óta működő gyermekjóléti szolgálatoknak az a — nem könnyű — feladata, hogy a gyermekek érdekeinek képviselete során együttműködésre késztesse a főleg kiskorú gyermekeket eszközül használó, egymással „csatázó” feleket. A gyermekek védelméről és a gyámügyi igazgatásról szóló

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes